Avion al companiei Lufthansa, percheziţionat pe aeroportul din Minsk. Interfax: "Din cauza unei amenințări teroriste".
Toți pasagerii au fost rugați să părăsească avionul și să treacă controlul de securitate. Lufthansa: "Regretăm situaţia neplăcută, dar siguranţa pasagerilor, a echipajului şi a avionului este foarte importantă".
Un avion de pasageri al companiei aeriene gemane Lufthansa a fost percheziţionat, luni, de autorităţile din Belarus pe Aeroportul din Minsk, în contextul unei alerte de securitate care intervine după incidentul controversat produs duminică, atunci când un avion Ryanair a fost redirecţionat.Potrivit agenției de presă din Moscova – Interfax, autoritățile din Belarus au oprit zborul Lufthansa LH1487 Minsk-Frankfurt "din cauza unei amenințări teroriste".Toți pasagerii au fost rugați să părăsească avionul și să treacă controlul de securitate. Din cauza incidentului, avionul a decolat cu întârziere.Compania Lufthansa a comunicat că alerta de securitate a fost transmisă de autorităţile din Belarus. "Regretăm situaţia neplăcută, dar siguranţa pasagerilor, a echipajului şi a avionului este foarte importantă", a anunţat compania Lufthansa, potrivit site-ului T.online.de.Potrivit companiei Lufthansa, la bordul aeronavei erau 51 de pasageri şi membri ai echipajului.Incidentul intervine după ce un avion al companiei Ryanair care zbura din Grecia spre Lituania a fost forţat să aterizeze duminică după-amiază în capitala Belarusului. Decizia de aterizare a fost luată în contextul unei ameninţări cu bombă. Un activist al opoziţiei din Belarus, Roman Protasewitsch, a fost reţinut imediat după aterizarea avionului la Minsk, iar ulterior a fost plasat în arest preventiv. Regimul din Belarus, condus de preşedintele Aleksandr Lukaşenko, şi-a atras critici dure la nivel internaţional după incidentul de duminică, riscând noi sancţiuni.